মুহাম্মাদ ইবনে ওয়াসিল

**মুহাম্মাদ ইবনে ওয়াসিল ইবনে ইবরাহিম আল-তামিমি** () ছিলেন একজন সামরিক অভিযাত্রী, যিনি ৮৭০ খ্রিস্টাব্দে আব্বাসীয় প্রদেশ ফারসের নিয়ন্ত্রণ দখল করেছিলেন। তিনি **আল-হানযালি** নামেও পরিচিত ছিলেন। তিনি ৮৭৬ সাল পর্যন্ত মাঝেমধ্যে ফারস শাসন করতেন। এরপর সিস্তানের সাফফারি আমির ইয়াকুব ইবনে লাইসের হাতে তিনি বন্দী ও কারারুদ্ধ হন।

## প্রাথমিক জীবনী
মুহাম্মদ এমন একটি আরব পরিবারের সদস্য ছিলেন, যার সাথে খারিজি মতবাদের দীর্ঘদিনের সম্পর্ক ছিল বলে জানা যায়। ৮৩৭ খ্রিস্টাব্দে তিনি বোস্ত অঞ্চলে একদল খারিজির নেতৃত্ব গ্রহণ করেন এবং আব্বাসীয় শাসকদের বিরুদ্ধে বিদ্রোহ ঘোষণা করেন। তার বাহিনী সিস্তানের গভর্নরের সেনাবাহিনীকে পরাজিত করতে সক্ষম হয় এবং গভর্নরের পুত্রকে বন্দী করে। পরবর্তীতে গভর্নরের সঙ্গে আলোচনার মাধ্যমে মুহাম্মদ তাকে মুক্তি দেন। এরপর তিনি বোস্ত অঞ্চল ত্যাগ করে কেরমানের দিকে অগ্রসর হন, যেখানে আরও অনেক খারিজি বিদ্রোহী ও পলাতক ব্যক্তিরা অবস্থান করছিল।

## ফার্সের শাসক

পূর্বের কার্যক্রমের পর মুহাম্মদ ফর্স প্রদেশে চলে যান। ৮৭০ খ্রিস্টাব্দে দীর্ঘদিনের বিশৃঙ্খলার কারণে ফার্সে আব্বাসীয় খলিফার নিয়ন্ত্রণ শিথিল হয়ে পড়লে তিনি সরকারবিরোধী বিদ্রোহ শুরু করার সিদ্ধান্ত নেন। তিনি স্থানীয় কুর্দি নেতা ও প্রভাবশালীদের সঙ্গে জোট গঠন করেন এবং একসাথে তারা প্রদেশের গভর্নর আল-হারিস ইবনে সিমাকে পরাজিত ও হত্যা করেন। এই বিজয়ের ফলে ফার্সে আব্বাসীয় শাসন বিলুপ্ত হয় এবং মুহাম্মদ প্রদেশটি দখল করতে সক্ষম হন।

ফর্স দখলের এক বছরেরও কম সময়ের মধ্যে তিনি ইয়াকুব ইবনে লাইসের হুমকির মুখে পড়েন। ইয়াকুব পশ্চিম দিকে ফার্স আক্রমণের পরিকল্পনা করেন। বিভিন্ন সূত্রে পরবর্তী ঘটনার বর্ণনা ভিন্নভাবে পাওয়া যায়; তবে অবশেষে ইয়াকুব অভিযান স্থগিত করেন এবং সিস্তানের দিকে ফিরে যান। তার প্রত্যাবর্তনের কারণ হিসেবে বলা হয়, হয়তো মুহাম্মাদ আত্মসমর্পণ করেন অথবা খলিফার প্রতিনিধিরা আগমন করে, যারা তাকে পশ্চিমে অগ্রসর হওয়া থেকে বিরত রাখে। তবে যে কারণেই হোক, মুহাম্মাদ শীঘ্রই কেন্দ্রীয় সরকারের সঙ্গে সম্পর্ক গড়ে তোলেন এবং ৮৭২ সালে তিনি খারাজ (কর রাজস্ব) এবং সম্ভবত ফর্সের শাসন খলিফার একজন প্রতিনিধির কাছে হস্তান্তর করেন।

মুহাম্মাদ ও আব্বাসীয় সরকারের মধ্যে বন্ধুত্বপূর্ণ সম্পর্ক বেশি দিন স্থায়ী হয়নি। শীঘ্রই মুহাম্মদ পূর্ববর্তী আব্বাসীয় বিরোধের পথে ফিরে যান। ৮৭৫ সালে কেন্দ্রীয় আব্বাসীয় গভর্নর মুসা ইবনে বুগা প্রদেশে আব্বাসীয় প্রভাব শক্তিশালী করার জন্য আব্দুর রহমান ইবনে মুফলিহের নেতৃত্বে একটি বাহিনী পাঠান। মুহাম্মদ যখন এই সংবাদ পান, তখন তিনি খুজেস্তান দিকে অগ্রসর হন এবং রামাহোরমুজে খলিফার সেনাদের মোকাবিলা করেন। এই সংঘর্ষে মুহাম্মদ বিজয়ী হন; ইবনে মুফলিহের অধিনায়ক তাশতিমুর নিহত হন এবং ইবনে মুফলিহ নিজেও মুহাম্মাদের হাতে বন্দী হন। কেন্দ্রীয় সরকার তার মুক্তির জন্য দূত প্রেরণ করেন; কিন্তু মুহাম্মদ তাদের প্রস্তাব প্রত্যাখ্যান করেন এবং সেনাপ্রধানকে মৃত্যুদণ্ড দেন। মুহাম্মদ তখন ঘোষণা করেন যে, তিনি মুসা ইবনে বুগার বিরুদ্ধে অগ্রসর হবেন। এভাবে তিনি আহওয়াজে পৌঁছে যান। পরিস্থিতি নিয়ন্ত্রণের অক্ষমতা বুঝতে পেরে মুসা তার গভর্নরত্ব থেকে পদত্যাগ করেন এবং ফার্সের দায়িত্ব খলিফার সচিব আল-মুয়াফাকের কাছে হস্তান্তর করেন।

তবে ইয়াকুব ইবনে লাইস আবার সিস্তান থেকে অগ্রসর হলে মুহাম্মদ পশ্চিমের অভিযান শেষ করেন। কারণ তিনি খবর পান যে, ইয়াকুব এবার তিনি ফার্স আক্রমণ করবেন। তখন মুহাম্মদ ইয়াকুবকে থামানের জন্য খুজেস্তান থেকে ফার্সে ফিরে যাওয়ার চেষ্টা করেন। ৮৭৬ সালে আগস্ট মাসে তারা উভয়ই লেক বাখ্তেগানের কাছে সংঘর্ষে জড়ান। মুহাম্মাদের সেনা সংখ্যায় বেশি হলেও তিনি পরাজিত হন। মুহাম্মদ পালাতে বাধ্য হন এবং ইয়াকুব মুহাম্মাদের দুর্গ সাঈদাবাদ লুট করে ফার্সের নিয়ন্ত্রণ গ্রহণ করেন।

পরাজয়ের পর মুহাম্মদ আবার আব্বাসীয়দের কাছে ফিরে যান এবং খলিফার কাছে নিজের অবস্থান পুনরায় প্রতিষ্ঠা করেন। ইয়াকুব আব্বাসীয়দের হাতে পরাজিত হলেও ফার্সে ক্ষমতা পুনঃপ্রতিষ্ঠার জন্য পশ্চিমে অগ্রসর হন। মুহাম্মাদ যখন এই দ্বন্দ্বের মুখোমুখি হন, তখন নিজের অবস্থান ধরে রাখতে ব্যর্থ হন। অবশেষে যখন তিনি বুঝতে পারেন যে, তার চেষ্টা ব্যর্থ হয়েছে, তিনি ফার্স থেকে পালানোর চেষ্টা করেন। পালানোর পথে তিনি উপকূল বরাবর সৌরাফ বন্দর পর্যন্ত যান; কিন্তু এক বছর পরে সাফফারীয় সৈনারা তাকে ধরে ফেলে এবং কারাবন্দী করে।

মুহাম্মাদের চূড়ান্ত ভাগ্য ইতিহাসে স্পষ্টভাবে উল্লেখ করা হয়নি। একটি সূত্র অনুযায়ী, মুহাম্মদ দুই বছর বন্দি থাকেন; তারপর ইয়াকুবের সৈন্যরা রক্তপাতের মাধ্যমে কারাগারের বিদ্রোহ দমন করলে মুহাম্মাদ ইতিহাসের সূত্র থেকে অদৃশ্য হয়ে যান।

## তথ্যসূত্র


## সূত্র

* Bosworth, C. E. *The History of the Saffarids of Sistan and the Maliks of Nimruz (247/861 to 949/1542-3)*. Costa Mesa, California: Mazda Publishers, 1994. 
* Al-Tabari, Abu Ja'far Muhammad ibn Jarir. *The History of al-Tabari, Volume XXXVI: The Revolt of the Zanj.* Trans. David Waines. Ed. Ehsan Yar-Shater. Albany, NY: State University of New York Press, 1992. 
* Tor, D. G. *Violent Order: Religious War, Chivalry, and the* 'Ayyar *Phenomenon in the Medieval Islamic World.* Würzburg: Ergon, 2007. 

বিষয়শ্রেণী:মুসলিম শাসক
বিষয়শ্রেণী:মুসলিম সেনাপতি
বিষয়শ্রেণী:৯ম শতাব্দীর আরব ব্যক্তি
বিষয়শ্রেণী:৯ম শতাব্দীর আব্বাসীয় খিলাফতের ব্যক্তি